Komission päätös,

tehty 17 päivänä tammikuuta 2001,

valtiontuesta, jonka Yhdistynyt kuningaskunta aikoo myöntää Nissan Motor Manufacturing (UK) Ltd -yritykselle

(tiedoksiannettu numerolla K(2001) 164)

(Ainoastaan englanninkielinen teksti on todistusvoimainen)

(ETA:n kannalta merkityksellinen teksti)

(2001/398/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan ensimmäisen alakohdan,

ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,

ottaa huomioon Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun neuvoston asetuksen (EY) N:o 659/1999(1),

on mainittujen artiklojen mukaisesti pyytänyt asianomaisia esittämään huomautuksensa,

sekä katsoo seuraavaa:

Menettely

(1) Yhdistyneen kuningaskunnan viranomaiset ilmoittivat ehdotetusta tuesta komissiolle 25 päivänä heinäkuuta 2000 päivätyllä kirjeellä perustamissopimuksen 88 artiklan 3 kohdan mukaisesti. Yhdistyneen kuningaskunnan viranomaisten, Nissanin, Renaultin ja komission yksiköiden välillä järjestettiin ennakkoilmoitusta koskeva kokous 19 päivänä heinäkuuta 2000.

(2) Komissio päätti 20 päivänä syyskuuta 2000 aloittaa tuen osalta EY:n perustamissopimuksen 88 artiklan 2 kohdan mukaisen menettelyn. Päätös annettiin Yhdistyneen kuningaskunnan viranomaisille tiedoksi 29 päivänä syyskuuta 2000 päivätyllä kirjeellä.

(3) Komission päätös menettelyn aloittamisesta on julkaistu Euroopan yhteisöjen virallisessa lehdessä(2). Komissio on kehottanut asianomaisia esittämään huomautuksensa asiasta.

(4) Komissio ei ole saanut huomautuksia asianomaisilta.

(5) Yhdistyneen kuningaskunnan viranomaiset esittivät huomautuksensa ja toimittivat tuen arvioimisessa tarpeellisiksi katsomiaan tietoja 25 päivänä lokakuuta 2000 päivätyllä kirjeellä. Komission edustajien käytyä 8 ja 9 päivänä marraskuuta 2000 Sunderlandin ja Flinsin tehtailla (Ranska) komissio esitti lisää kysymyksiä, joihin Yhdistyneen kuningaskunnan viranomaiset vastasivat 23 päivänä marraskuuta 2000 päivätyllä kirjeellä.

Yksityiskohtainen kuvaus ehdotetusta tuesta

(6) Tuen saajana on Nissan Motor Manufacturing (UK) Ltd (jäljempänä "NMUK"). NMUK:n tehdas sijaitsee Sunderlandissa. Japanilainen Nissan Motor Co. Ltd (jäljempänä "Nissan Motor") omistaa NMUK:n kokonaan. NMUK:n liikevaihto oli 1813,5 miljoonaa Englannin puntaa vuonna 1999 ja tulos 8,3 miljoonaa. NMUK:n Sunderlandin-tehtaassa valmistettiin 271000 ajoneuvoa (157000 Micraa ja 114000 Primeraa) vuonna 1999.

(7) Renault on hankkinut 36,8 prosentin omistusosuuden Nissan Motorista, 22,5 prosentin omistusosuuden Nissan Dieselistä ja 100 prosentin omistusosuuden Nissanin Euroopan-myynnissä toimivista rahoitusalan tytäryhtiöistä. Renault ja Nissan tekivät 27 päivänä maaliskuuta 1999 liittoutumasopimuksen, johon kuuluu yhteisten alustojen kehittäminen, yhteinen maailmanlaajuinen ostopolitiikka, moottorien ja vaihdelaatikoiden yhteinen kehittäminen ja käyttö sekä tiivis yhteistyö muilla alueilla.

(8) Kyseinen tuki on alueellista investointitukea Sunderlandissa sijaitsevan Nissanin tehtaan toiminnan muuntamiseen. Tarkoituksena on korvata nykyinen malli uudella Micralla. Uudesta Micrasta on saatavana kolmi- ja viisiovinen viistoperämalli sekä toinen muunnos. Se valmistetaan Nissan-Renault'n yhteiselle alustalle, joka korvaa Nissanin nykyiset Micra-, March- ja Cube-mallit sekä Renault'n Clio- ja Twingo-mallit.

(9) Uusi Micra kilpailee B-segmentissä Ford Ka-, Fiat Punto-, VW Polo-, Toyota Yaris-, ja Citroen Saxo -mallien kanssa.

(10) Hankkeen on määrä kestää tammikuusta 2001 maaliskuuhun 2005. Yhdistyneen kuningaskunnan viranomaisten mukaan Nissan ei ole vielä tehnyt päätöstä tuotantopaikasta vaan lopullinen päätös aiotaan tehdä tammikuussa 2001. Tuotanto on tarkoitus aloittaa tammikuussa 2003. Investointien kokonaismäärä on 315,8 miljoonaa Englannin puntaa, josta tukikelpoisten investointien määrä on 211,8 miljoonaa puntaa. Tukikelpoisten investointien nettonykyarvo on 193,2 miljoonaa puntaa. Investointeja tehdään koneisiin ja laitteisiin (155,3 miljoonaa puntaa) sekä tavarantoimittajien koneistukseen (38 miljoonaa puntaa). Tuki (40 miljoonaa puntaa, nettonykyarvo 36 miljoonaa puntaa) myönnettäisiin valikoivana aluetukena (regional selective assistance). Tuki-intensiteetti on 18,62 prosenttia bruttoavustusekvivalentti.

(11) Komissio on hyväksynyt Sunderlandin EY:n perustamissopimuksen 87 artiklan 3 kohdan c alakohdan mukaiseksi tukialueeksi vuosien 2000-2006 aluetukikartassa(3). Aluetuen enimmäismäärä on 20 prosenttia nettoavustusekvivalentti.

(12) Kustannus-hyötyanalyysi, jossa verrataan Sunderlandin tuotantopaikan kustannuksia ja hyötyjä toisena vaihtoehtona olevaan Flinsin (Ranska) tuotantopaikkaan, osoittaa, että hankkeen sijoittamisesta Sunderlandiin aiheutuu 62,8 miljoonan punnan nettokustannushaitta Flinsiin verrattuna. Hankkeen haittaintensiteetti on sen vuoksi 32,48 prosenttia.

(13) Päätöksessään aloittaa suunnitellun aluetuen osalta EY:n perustamissopimuksen 88 artiklan 2 kohdan mukainen menettely komissio esitti epäilyjä lähinnä tuen tarpeellisuudesta, kustannusten tukikelpoisuudesta, useista Yhdistyneen kuningaskunnan viranomaisten kustannus-hyötyanalyysissään esittämistä olettamuksista sekä tuen vaikutuksesta tuotantokapasiteettiin.

Asianomaisten huomautukset

(14) Komissio ei ole saanut huomautuksia asianomaisilta

Yhdistyneen kuningaskunnan huomautukset

(15) Yhdistyneen kuningaskunnan viranomaiset toimittivat komissiolle menettelyn aloittamista koskevat huomautuksensa 25 päivänä lokakuuta 2000 päivätyllä kirjeellä. Ne toimittivat asiasta lisätietoja marraskuun 23 päivänä 2000 päivätyllä kirjeellä. Nämä huomautukset on otettu huomioon.

(16) Yhdistyneen kuningaskunnan viranomaiset selvittivät aluksi Renault'n ja Nissanin välisen liittoutuman luonnetta ja tavoitteita. Liittoutuman päätavoitteena on supistaa yleisesti henkilöautojen tärkeimpien kokoonpanoalustojen lukumäärää ja lisätä kunkin alustan keskimääräistä tuotantovolyymiä. Miettiessään uutta mallia koskevan investointihankkeen sijaintipaikkaa yritykset voivat tehdä sijaintipäätöksensä yhteistyökumppanien kokonaiskapasiteetin perusteella. Viranomaiset mainitsevat myös muita investointihankkeita, joissa tätä strategiaa hyödynnetään.

(17) Yhdistyneen kuningaskunnan viranomaiset mainitsivat hankkeen liikuteltavuuden osalta, että kahden aiemman mallin valmistaminen oli ollut kannattavaa ja mahdollista toteuttaa tuotantovolyymin ollessa sama tai alempi kuin siinä tapauksessa, että Micran tuotanto siirrettäisiin Flinsiin. Yhdistyneen kuningaskunnan viranomaisten mukaan päätökset valmistaa Almera-mallia (vuoteen 2005) ja uutta Primeraa (vuodesta 2002 vuoteen 2007) Sunderlandissa on jo tehty, ja kyseisten mallien valmistus jatkuu Micra-päätöksestä huolimatta. Liittoutuman muiden tuotantolaitosten kanssa käytävässä kilpailussa NMUK:lla on myös tulevaisuudessa tilaisuuksia saada investointeja uusiin malleihin.

(18) Yhdistyneen kuningaskunnan viranomaiset huomauttivat myös, että kaikki muut investointihankkeen osat koskevat toiminnan muuntamista, sillä ne johtavat nykyisen Micran puristamolinjojen ja loppukokoonpanolinjojen täydelliseen lakkauttamiseen. Tavarantoimittajien koneistusta koskevia alkuperäisiä arvioita, jotka esitettiin molempien sijaintipaikkojen osalta annetussa ilmoituksessa, on muutettu niin, että niissä otetaan huomioon hankkeen suunnittelun edistyminen.

(19) Yhdistyneen kuningaskunnan viranomaiset esittivät myös näkemyksensä ja toimittivat yksityiskohtaisempaa tietoa kustannus-hyötyanalyysissä käytetyistä oletuksista ja kustannustekijöistä.

(20) Viranomaiset totesivat lopuksi, että Nissan-Renault-liittoutuman kokonaiskapasiteetti EU:n jäsenvaltioissa ja Keski- ja Itä-Euroopassa pysyy investoinnin jälkeen entisellään.

Tuen arviointi

(21) Yhdistyneen kuningaskunnan viranomaisten ilmoittama toimenpide on perustamissopimuksen 87 artiklan 1 kohdassa tarkoitettua valtiontukea. Sen rahoittaisi valtio, tai se rahoitettaisiin valtion varoista. Koska tuella on merkittävä osuus hankkeen rahoituksessa, se uhkaa vääristää kilpailua yhteisössä suosimalla NMUK:ta muihin yrityksiin nähden, jotka eivät saa tukea. Lisäksi moottoriajoneuvojen markkinoilla käydään yhteisön jäsenvaltioiden välillä laajaa kauppaa.

(22) Tuki on tarkoitettu yritykselle, joka valmistaa ja kokoaa autoja. Yritys on näin ollen osa moottoriajoneuvoalan valtiontukia koskevassa yhteisön puitesäännössä(4) (jäljempänä "moottoriajoneuvoalan valtiontuen suuntaviivoissa") määriteltyä moottoriajoneuvoalaa.

(23) Ehdotettu tuki on määrä myöntää valikoivan aluetuen järjestelmästä, jonka Yhdistynyt kuningaskunta on muokannut alueellisia valtiontukia koskevien suuntaviivojen(5) mukaiseksi sen jälkeen kun komissio oli ehdottanut asianmukaisia toimenpiteitä perustamissopimuksen 88 artiklan 1 kohdan mukaisesti(6).

(24) Moottoriajoneuvoalan valtiontuen suuntaviivoissa täsmennetään, että tuista, joita valtion viranomaiset aikovat myöntää osana hyväksyttyä tukiohjelmaa moottoriajoneuvoalalla toimivan yrityksen yksittäiselle hankkeelle, on perustamissopimuksen 88 artiklan 3 kohdan nojalla ilmoitettava ennen niiden myöntämistä, jos hankkeen kokonaiskustannukset ovat 50 miljoonaa euroa tai hankkeelle myönnettyjen valtiontukien ja yhteisön tukien bruttoarvo on 5 miljoonaa euroa.

(25) Tässä tapauksessa sekä hankkeen kokonaiskustannukset että tuen määrä ylittävät ilmoittamiselle asetetun rajan. Yhdistyneen kuningaskunnan viranomaiset ovat näin ollen noudattaneet perustamissopimuksen 88 artiklan 3 kohdan määräyksiä ilmoittaessaan suunnitellusta tuesta.

(26) Perustamissopimuksen 87 artiklan 2 kohdassa luetellaan yhteismarkkinoille soveltuvat tuet. Tuen luonteen ja laajuuden sekä investointikohteiden maantieteellisen sijainnin vuoksi 87 artiklan 2 kohdan a, b ja c alakohtaa ei voida soveltaa kyseessä olevaan hankkeeseen. Kyseisen artiklan 3 kohdassa määritellään tuet, joita voidaan pitää yhteismarkkinoille soveltuvina. Soveltuvuutta on arvioitava koko yhteisön kannalta eikä vain kansalliset näkökohdat huomioon ottaen. Jotta voidaan varmistaa yhteismarkkinoiden moitteeton toiminta ja perustamissopimuksen 3 artiklan g alakohdassa mainitun periaatteen noudattaminen, on 87 artiklan 3 kohdassa mainittuja poikkeuksia tulkittava suppeasti. Perustamissopimuksen 87 artiklan 3 kohdan b ja d alakohdassa mainittujen poikkeusten osalta voidaan todeta, että kyseistä tukea ei ilmeisestikään ole tarkoitettu yhteistä etua koskevaan hankkeeseen, Yhdistyneen kuningaskunnan taloudessa olevan vakavan häiriön poistamiseen eikä kulttuurin ja kulttuuriperinnön edistämiseen. Perustamissopimuksen 87 artiklan 3 kohdan a ja c alakohdassa esitettyjen poikkeusten osalta komissio katsoo, että tuotantolaitos sijaitsee Sunderlandin alueella, jolle voidaan myöntää c alakohdassa tarkoitettua tukea.

(27) Voidakseen tehdä päätöksen siitä, soveltuuko suunniteltu aluetuki yhteismarkkinoille, komission on tarkistettava, onko moottoriajoneuvoalan valtiontuen suuntaviivoissa annettuja ehtoja noudatettu.

(28) Komissio voi hyväksyä tuen suuntaviivojen perusteella vasta tutkittuaan, voidaanko kyseiselle alueelle myöntää tukea yhteisön oikeuden nojalla ja onko investoinnin suorittajalla mahdollisuus toteuttaa hankkeensa jossakin toisessa paikassa; näin selvitetään tuen välttämättömyys erityisesti hankkeen liikuteltavuuden kannalta. Yhdistyneen kuningaskunnan uuden aluetukikartan mukaan Sunderlandin autotehdas on EY:n perustamissopimuksen 87 artiklan 3 kohdan c alakohdan mukainen tukialue, ja suuryrityksille myönnettävän aluetuen enimmäismäärä on 20 prosenttia nettoavustusekvivalentti.

(29) Komissio ottaa huomioon Nissan-Renault-liittoutuman omistajarakenteen ja kyseessä olevan hankkeen erityispiirteet ja katsoo, että Nissan- ja Renault-yrityksiä voidaan pitää välttämättömyys- ja suhteellisuusvaatimuksen kannalta yhtenä liiketoimintayksikkönä.

(30) Komissio on tutkinut hankkeen liikuteltavuuden. Yhdistyneen kuningaskunnan viranomaiset ovat vahvistaneet, että Micran tuotannon siirtäminen Flinsiin ei vaikuta Sunderlandin tehtaan elinkelpoisuuteen, sillä Almeraa on päätetty valmistaa vuoteen 2005 saakka ja uutta Primeraa vuoteen 2007 saakka; näiden mallien valmistaminen Sunderlandissa on siis varmistettu riippumatta siitä, mikä päätös Micran osalta tehdään. Tämän kaavailun mukaan Micra-malliin tehtyjen aiempien pitkäaikaisten sijoitusten kirjanpidolliseen jäännösarvoon liittyvät poistot on kohdistettu Sunderlandiin jäävään tuotantoon ja otettu huomioon kustannus-hyötyanalyysissä. Komissio katsoo, että Flinsin tehdas on toteuttamiskelpoinen vaihtoehto Sunderlandin tehtaalle. Tämä näkökanta perustuu käyntiin Flinsin tehtaalla ja Yhdistyneen kuningaskunnan viranomaisten toimittamiin teknisiin asiakirjoihin. Yhdistyneen kuningaskunnan viranomaiset ovat myös toimittaneet asiakirjoja, jotka osoittavat, että Nissan on vakavasti harkinnut Micra-mallin valmistamista Flinsissä. Hanke on siis liikuteltavissa, ja sille voidaan myöntää aluetukea, koska tuki on välttämätöntä investoinnin houkuttelemiseksi tukea saavalle alueelle.

(31) Moottoriajoneuvoalalla ei voida myöntää aluetukea, joka on tarkoitettu yhteen paikkaan sidottuun uudenaikaistamis- ja järkiperäistämishankkeeseen. Toiminnan muuntamiselle, jossa on kyse nykyisen tehdasalueen tuotantorakenteiden radikaalista muuttamisesta voidaan sen sijaan myöntää aluetukea. Yhdistyneen kuningaskunnan viranomaisten toimittamien suunnitelmien ja tehdaskäynnin perusteella komissio katsoo, että uuden Micra-mallin valmistuksen aloittamiseksi tehtävät investoinnit ovat toiminnan muuntamista, jossa tuotantorakenteita muutetaan radikaalisti.

(32) Komissio ja ulkopuolinen autoalan asiantuntija ovat arvioineet ilmoitukseen sisältyneen kustannus-hyötyanalyysin varmistuakseen siitä, että ehdotettu aluetuki on oikeassa suhteessa niihin alueellisiin ongelmiin, joita sillä on tarkoitus ratkaista. Kustannus-hyötyanalyysissä käytetään yleensä sijaintipäätöksen tekohetkellä voimassa ollutta valuuttakurssia. Jos sijaintipäätöksen ajankohtaa ei voida tarkistaa tai jos päätöstä ei ole vielä tehty - kuten tässä tapauksessa valuuttakurssina käytetään ilmoitusajankohdan kurssia. Kustannus-hyötyanalyysin yksityiskohtaisen tarkastelun avulla on voitu selkeyttää asioita, jotka esitettiin menettelyn aloittamista koskevassa päätöksessä. Useita seikkoja kustannus-hyötyanalyysissä muutettiin Yhdistyneen kuningaskunnan viranomaisten toimitettua lisätietoja menettelyn aloittamisen jälkeen.

(33) Tavarantoimittajien koneistusta koskevia alkuperäisiä arvioita, jotka esitettiin molempien sijaintipaikkojen osalta annetussa ilmoituksessa, on muutettu niin, että niissä otetaan huomioon hankkeen suunnittelun edistyminen. Tämä vaikuttaa kustannus-hyötyanalyysiin siten, että tukikelpoisten investointien määrä lisääntyy (nykynettoarvoon) 7,9 miljoonalla Englannin punnalla 193,2 miljoonaan puntaan, investointikustannushaitta kasvaa 1,6 miljoonalla punnalla ja muut haitat vähenevät 0,3 miljoonalla punnalla.

(34) Komissio katsoo, että Sunderlandin työvoimakustannushaitta oli johdon ja muiden työntekijöiden osalta arvioitu alkuperäisessä kustannus-hyötyanalyysissä liian suureksi. Kustannus-hyötyanalyysiin tehtiin tarvittavat muutokset, jonka jälkeen Sunderlandin työvoimakustannushaitta supistui (nykynettoarvoon) 17,7 miljoonalla punnalla.

(35) Muutettu kustannus-hyötyanalyysi antaa eri tulokset kuin Yhdistyneen kuningaskunnan viranomaisten alkuperäinen analyysi. Sunderlandin haittaintensiteetti supistuu näin ollen alun perin ilmoitetusta 42,71 prosentista 32,48 prosenttiin. Alkuperäisen ilmoituksen mukainen tuki-intensiteetti, 19,41 prosenttia bruttoavustusekvivalentti, supistuu tarkastusten jälkeen 18,62 prosenttiin bruttoavustusekvivalentti.

(36) Komissio on käsitellyt täydentävää tukea (ns. top-up), joka muodostuu intensiteetin korotuksesta ja jonka tarkoituksena on toimia lisäkannustimena investoinnin toteuttamiseksi nimenomaan kyseisellä alueella. Tällainen täydentävä tuki voidaan hyväksyä edellyttäen, että investointi ei lisää moottoriajoneuvoalan kapasiteettiongelmia. Tässä tapauksessa kustannus-hyötyanalyysin tulokset osoittavat, ettei tutkimus ole tarpeen.

Päätelmät

(37) Hankkeen tuki-intensiteetti on pienempi kuin kustannus-hyötyanalyysin osoittama haitta ja aluetuen enimmäismäärä. Aluetuki, jonka Yhdistynyt kuningaskunta aikoo myöntää NMUK:lle, soveltuu näin ollen yhteismarkkinoille perustamissopimuksen 87 artiklan 3 kohdan c alakohdan nojalla,

ON TEHNYT TÄMÄN PÄÄTÖKSEN:

1 artikla

Enintään 40 miljoonan Englannin punnan suuruinen valtiontuki, jonka Yhdistynyt kuningaskunta aikoo myöntää Nissan Motor Manufacturing (UK) -yritykselle Sunderlandissa sijaitsevaa tehdasta varten ja jonka tuki-intensiteetti on 18,62 prosenttia bruttoavustusekvivalentti, soveltuu yhteismarkkinoille perustamissopimuksen 87 artiklan 3 kohdan c alakohdan nojalla.

Näin ollen kyseinen tuki hyväksytään.

2 artikla

Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 17 päivänä tammikuuta 2001.

Komission puolesta

Mario Monti

Komission jäsen

(1) EYVL L 83, 27.3.1999, s. 1.

(2) EYVL C 310, 28.10.2000, s. 6.

(3) EYVL C 272, 23.9.2000, s. 43.

(4) EYVL C 279, 15.9.1997, s. 1.

(5) EYVL C 74, 10.3.1998, s. 9.

(6) Komission kirje 19.7.2000.